CELEX: 32018R1259
Language: lt
Date: 2018-09-20 00:00:00
Title: 2018 m. rugsėjo 20 d. Komisijos reglamentas (ES) 2018/1259, kuriuo dėl 4 straipsnyje nustatyto pereinamojo laikotarpio pratęsimo, susijusio su kvapiąja medžiaga „grilio kepsnių skonio koncentratu (iš daržovių)“ FL Nr. 21.002, iš dalies keičiamas Reglamentas (ES) Nr. 873/2012 dėl pereinamojo laikotarpio priemonių, susijusių su Europos Parlamento ir Tarybos reglamento (EB) Nr. 1334/2008 I priede pateiktu Sąjungos kvapiųjų medžiagų ir žaliavų sąrašu (Tekstas svarbus EEE.)

21.9.2018   
               
               
                  LT
               
               
                  Europos Sąjungos oficialusis leidinys
               
               
                  L 238/28
               
            
         KOMISIJOS REGLAMENTAS (ES) 2018/1259
         2018 m. rugsėjo 20 d.
         kuriuo dėl 4 straipsnyje nustatyto pereinamojo laikotarpio pratęsimo, susijusio su kvapiąja medžiaga „grilio kepsnių skonio koncentratu (iš daržovių)“ FL Nr. 21.002, iš dalies keičiamas Reglamentas (ES) Nr. 873/2012 dėl pereinamojo laikotarpio priemonių, susijusių su Europos Parlamento ir Tarybos reglamento (EB) Nr. 1334/2008 I priede pateiktu Sąjungos kvapiųjų medžiagų ir žaliavų sąrašu
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantį Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (1), ypač į jo 25 straipsnio 3 dalį,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
         kadangi:
         
                     (1)
                  
                  
                     Reglamente (EB) Nr. 1334/2008 pateiktas Sąjungos kvapiųjų medžiagų ir žaliavų, patvirtintų naudoti maisto produktuose ir ant jų, sąrašas ir nurodytos jų naudojimo sąlygos;
                  
               
                     (2)
                  
                  
                     Komisijos įgyvendinimo reglamentu (ES) Nr. 872/2012 (3) patvirtintas kvapiųjų medžiagų sąrašas ir jis įtrauktas į Reglamento (EB) Nr. 1334/2008 I priedo A dalį;
                  
               
                     (3)
                  
                  
                     Įgyvendinimo reglamentu (ES) Nr. 872/2012 į Reglamento (EB) Nr. 1334/2008 I priedą taip pat įtraukta B dalis (Kvapiųjų medžiagų preparatai), C dalis (Termiškai apdorotos kvapiosios medžiagos), D dalis (Kvapiųjų medžiagų pirmtakai), E dalis (Kitos kvapiosios medžiagos) ir F dalis (Žaliavos). To priedo B–F dalys atitinka Reglamento (EB) Nr. 1334/2008 9 straipsnio b–f dalių kvapiųjų medžiagų ir žaliavų kategorijas. B–F dalyse nėra jokių įrašų;
                  
               
                     (4)
                  
                  
                     Komisijos reglamentu (ES) Nr. 873/2012 (4) nustatytos tam tikros pereinamojo laikotarpio priemonės, pirmą kartą sudarant Sąjungos kvapiųjų medžiagų sąrašą;
                  
               
                     (5)
                  
                  
                     Reglamentu (ES) Nr. 873/2012 nustatytas 2015 m. spalio 22 d. terminas paraiškoms dėl Reglamento (EB) Nr. 1334/2008 9 straipsnio b–f dalyse nurodytų kvapiųjų medžiagų ir žaliavų pagal Reglamentą (EB) Nr. 1331/2008 pateikti. Jame taip pat nustatytas pereinamasis laikotarpis maisto produktams, į kuriuos dedama tokių kvapiųjų medžiagų, kol Europos maisto saugos tarnyba (toliau – Tarnyba) įvertins pateiktas paraiškas;
                  
               
                     (6)
                  
                  
                     2015 m. spalio 20 d. pagal Reglamento (ES) Nr. 873/2012 3 straipsnį buvo pateikta leidimo paraiška dėl kvapiosios medžiagos „grilio kepsnių skonio koncentrato (iš daržovių)“ FL Nr. 21.002, priskiriamo 9 straipsnio e dalyje nurodytai kategorijai „Kitos kvapiosios medžiagos“;
                  
               
                     (7)
                  
                  
                     2017 m. spalio 5 d. Tarnyba paprašė pareiškėjo iki 2018 m. rugpjūčio 5 d. pateikti papildomos mokslinės informacijos ir toksikologinius tyrimus. Pareiškėjas informavo Komisiją ir Tarnybą, kad prašomi tyrimai yra šiuo metu vykdomi, siekiant pateikti prašomą informaciją iki nustatyto termino;
                  
               
                     (8)
                  
                  
                     siekiant teisinio tikrumo, jei prašomos informacijos iki nustatyto termino nepateikiama, turėtų būti taikoma Reglamento (EB) Nr. 1331/2008 3 straipsnio 4 dalis, siekiant baigti bendrą Bendrijos sąrašo atnaujinimo procedūrą;
                  
               
                     (9)
                  
                  
                     laikantis Reglamento (EB) Nr. 1334/2008 tikslų, siekiant užtikrinti teisinį tikrumą dėl maisto produktų, į kuriuos dedama kvapiosios medžiagos „grilio kepsnių skonio koncentrato (iš daržovių)“ FL Nr. 21.002, kol Tarnyba užbaigs vertinimą, tikslinga laikinai pratęsti Reglamento (ES) Nr. 873/2012 4 straipsnyje numatytą pereinamąjį laikotarpį šios paraiškos atžvilgiu;
                  
               
                     (10)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Reglamento (ES) Nr. 873/2012 4 straipsnis papildomas 2 dalimi:
               
                  
                     „2.   Maisto produktai, kurių sudėtyje yra kvapiosios medžiagos „grilio kepsnių skonio koncentrato (iš daržovių)“ FL Nr. 21.002, priskiriamo kategorijai „Kitos kvapiosios medžiagos“, ir kurie yra teisėtai pateikti rinkai arba paženklinti iki 2020 m. balandžio 22 d., gali būti parduodami iki jų minimalaus galiojimo ar tinkamumo vartoti termino pabaigos. Jei iki 2018 m. rugpjūčio 5 d. prašoma informacija Europos maisto saugos tarnybai nebus pateikta, paraiškos procedūra turi būti baigta pagal Reglamento (EB) Nr. 1331/2008 3 straipsnio 4 dalį.“
                  
               
            
            
               2.   4 straipsnio pirminis tekstas tampa 1 dalimi.
            
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2018 m. balandžio 23 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugsėjo 20 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2008 12 31, p. 34.
         
            (2)  OL L 354, 2008 12 31, p. 1.
         
            (3)  2012 m. spalio 1 d. Komisijos įgyvendinimo reglamentas (ES) Nr. 872/2012, kuriuo patvirtinamas Europos Parlamento ir Tarybos reglamente (EB) Nr. 2232/96 numatytas kvapiųjų medžiagų sąrašas, jis įtraukiamas į Europos Parlamento ir Tarybos reglamento (EB) Nr. 1334/2008 I priedą, ir panaikinamas Komisijos reglamentas (EB) Nr. 1565/2000 ir Komisijos sprendimas 1999/217/EB (OL L 267, 2012 10 2, p. 1).
         
            (4)  2012 m. spalio 1 d. Komisijos reglamentas (ES) Nr. 873/2012 dėl pereinamojo laikotarpio priemonių, susijusių su Europos Parlamento ir Tarybos reglamento (EB) Nr. 1334/2008 I priede pateiktu Sąjungos kvapiųjų medžiagų ir žaliavų sąrašu (OL L 267, 2012 10 2, p. 162).